Амза - ҳапланета Адгьыл иакзаҵәыку иԥсабаратәу амҩаныза (спутник - аред.) ауп. 1609 шықәсазы Галилео Галилеи ателескоп анаԥиҵа ашьҭахь, ауааҩытәыҩса илшеит раԥхьаӡа акәны ари акосмостә цәаҩа иааигәаны абара. Уи аахижьҭеи Амза зегь реиҳа иҭырҵаахьоу, иара убас ауаҩы зыҟны анеира илшахьоу космостә цәырҵроуп.
Амза шәагаала идууп - 3476 километр аекватор ала, акапан - 7,347×1022 килограмм.
Иара ҭҵаарадыррала иҭырҵаауеижьҭеи уажәшьҭа 2200 шықәса ҵуеит. Ажәытә бырзенцәа уи Адгьыл ишахыкәшози, афазақәеи, ҳапланетаҟынӡа абжьаӡареи иҭҵааны ианҵаны ирыман. Иахьагьы Амза аҩнуҵҟатәи ашьақәгылашьеи аҭоурыхи акосмостә аппаратқәа ишҭырҵаац аҭҵаара иаҿуп.
Аԥсуаа ҳҿы акәзар, жәлар зыхӡыӡаауа, наџьнатә аахыс изымҵаныҳәо, абла ҷыц еиԥш изхәаԥшуа жәҩантә цәырҵрақәа иреиуоуп амза. Уи ус шакәу шьақәдырӷәӷәоит иахьанӡа иааӡаз ажәҩантә цәырҵрақәа рыхьчара иазку аҵасқәа.
Иара убас шәаԥхьар ҟалоит: